CELEX: 32020D1494
Language: el
Date: 2020-10-12 00:00:00
Title: Απόφαση (ΕΕ) 2020/1494 του Συμβουλίου της 12ης Οκτωβρίου 2020 για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της επιτροπής διαχείρισης που συστάθηκε από την Τελωνειακή σύμβαση περί της διεθνούς μεταφοράς εμπορευμάτων βάσει των δελτίων TIR (σύμβαση TIR) όσον αφορά ορισμένες τροποποιήσεις της εν λόγω σύμβασης

16.10.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 343/18
               
            
         ΑΠΟΦΑΣΗ (ΕΕ) 2020/1494 ΤΟΥ ΣΥΜΒΟΥΛΙΟΥ
         της 12ης Οκτωβρίου 2020
         για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της επιτροπής διαχείρισης που συστάθηκε από την Τελωνειακή σύμβαση περί της διεθνούς μεταφοράς εμπορευμάτων βάσει των δελτίων TIR (σύμβαση TIR) όσον αφορά ορισμένες τροποποιήσεις της εν λόγω σύμβασης
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η Τελωνειακή σύμβαση περί της διεθνούς μεταφοράς εμπορευμάτων βάσει των δελτίων TIR (σύμβαση TIR) της 14ης Νοεμβρίου 1975 ("σύμβαση TIR") εγκρίθηκε εξ ονόματος της Ευρωπαϊκής Οικονομικής Κοινότητας με τον κανονισμό (ΕΟΚ) αριθ. 2112/78 του Συμβουλίου (1) και άρχισε να ισχύει στην Κοινότητα στις 20 Ιουνίου 1983 (2).
                  
               
                     (2)
                  
                  
                     Με την απόφαση 2009/477/ΕΚ του Συμβουλίου (3) δημοσιεύθηκε ενοποιημένο κείμενο της σύμβασης TIR. Σύμφωνα με το άρθρο 1 δεύτερο εδάφιο της εν λόγω απόφασης, η Επιτροπή οφείλει να δημοσιεύει τις μελλοντικές τροποποιήσεις της σύμβασης TIR στην Επίσημη Εφημερίδα της Ευρωπαϊκής Ένωσης αναφέροντας την ημερομηνία έναρξης ισχύος τους.
                  
               
                     (3)
                  
                  
                     Η Επιτροπή Διαχείρισης που συστάθηκε με τη σύμβαση TIR («Επιτροπή Διαχείρισης») μπορεί να τροποποιεί τη σύμβαση TIR σύμφωνα με τα άρθρα 59 και 60 της σύμβασης TIR.
                  
               
                     (4)
                  
                  
                     Κατά τη διάρκεια της 73ης συνόδου της στις 15 Οκτωβρίου 2020 ή σε επόμενη σύνοδό της, η επιτροπή διαχείρισης πρόκειται να εγκρίνει ορισμένες τροποποιήσεις της σύμβασης TIR.
                  
               
                     (5)
                  
                  
                     Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της επιτροπής διαχείρισης όσον αφορά τις τροποποιήσεις της σύμβασης TIR, δεδομένου ότι οι εν λόγω τροποποιήσεις θα είναι δεσμευτικές για την Ένωση.
                  
               
                     (6)
                  
                  
                     Για να επιταχυνθεί ο εκσυγχρονισμός του καθεστώτος TIR, είναι αναγκαίο να καθιερωθεί η υποχρεωτική ηλεκτρονική διαβίβαση δεδομένων από τις αρμόδιες αρχές στην Επιτροπή Ελέγχου TIR που συστάθηκε από την Επιτροπή Διαχείρισης όσον αφορά τις εξουσιοδοτήσεις των κατόχων δελτίου TIR και τις ανακλήσεις των εξουσιοδοτήσεων αυτών και να δημιουργηθεί μια αξιόπιστη ηλεκτρονική διεθνής βάση δεδομένων των τελωνείων που δέχονται τις πράξεις μεταφοράς με δελτίο TIR, μέσω της τροποποίησης του άρθρου 38 της σύμβασης TIR και του παραρτήματος 9 της σύμβασης TIR, καθώς και της δημιουργίας νέας επεξηγηματικής σημείωσης για το άρθρο 45 της σύμβασης TIR.
                  
               
                     (7)
                  
                  
                     Προκειμένου να ενισχυθεί η ελκυστικότητα της σύμβασης TIR τόσο για τους οικονομικούς φορείς όσο και για τις τελωνειακές αρχές, είναι αναγκαίο να επιτραπεί στα συμβαλλόμενα μέρη να παραχωρούν περισσότερες διευκολύνσεις σε δεόντως εξουσιοδοτημένα άτομα κατά την εφαρμογή της σύμβασης TIR, δημιουργώντας μια νέα επεξηγηματική σημείωση για το άρθρο 49 της σύμβασης TIR.
                  
               
                     (8)
                  
                  
                     Προκειμένου να αποσαφηνιστεί η σύμβαση TIR, είναι αναγκαίο να καθοριστεί η χρήση καθορισμένης διαδρομής σε τελωνειακές ενώσεις με την τροποποίηση του άρθρου 20 της σύμβασης TIR και να αυξηθεί το συνιστώμενο μέγιστο ποσό που μπορεί να ζητηθεί από τους εγγυοδοτικούς οργανισμούς όσον αφορά τα δελτία TIR για καπνό και οινόπνευμα μέσω της τροποποίησης της επεξηγηματικής σημείωσης για το άρθρο 8 της σύμβασης TIR.
                  
               
                     (9)
                  
                  
                     Η θέση που της Ένωσης στο πλαίσιο της επιτροπής διαχείρισης θα πρέπει, επομένως, να βασιστεί στο σχέδιο τροποποιήσεων της σύμβασης TIR.
                  
               
                     (10)
                  
                  
                     Η θέση της Ένωσης θα πρέπει να εκφράζεται από την Επιτροπή.
                  
               
                     (11)
                  
                  
                     Όταν διεξάγεται επίσημη ψηφοφορία στο πλαίσιο της επιτροπής διαχείρισης, η θέση της Ένωσης θα πρέπει να εκφράζεται από τα κράτη μέλη της Ένωσης ενεργώντας από κοινού προς το συμφέρον της Ένωσης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης κατά τη διάρκεια της 73ης ή επόμενης συνόδου της επιτροπής διαχείρισης που συστάθηκε από την τελωνειακή σύμβαση περί της διεθνούς μεταφοράς εμπορευμάτων βάσει των δελτίων TIR (σύμβαση TIR) της 14ης Νοεμβρίου 1975 («σύμβαση TIR») βασίζεται στο σχέδιο τροποποιήσεων της σύμβασης TIR (4).
         
         
            Άρθρο 2
            
               1.   Η Επιτροπή εκφράζει τη θέση που αναφέρεται στο άρθρο 1.
            
            
               2.   Τα κράτη μέλη της Ένωσης εκφράζουν τη θέση της Ένωσης όταν διεξάγεται επίσημη ψηφοφορία στο πλαίσιο της επιτροπής διαχείρισης, ενεργώντας από κοινού προς το συμφέρον της Ένωσης.
            
         
         
            Άρθρο 3
            Οι εκπρόσωποι της Ένωσης μπορούν να εγκρίνουν ήσσονος σημασίας τεχνικές αλλαγές στη θέση που αναφέρεται στο άρθρο 1 χωρίς περαιτέρω απόφαση του Συμβουλίου.
         
         
            Άρθρο 4
            Η παρούσα απόφαση αρχίζει να ισχύει από την ημερομηνία της έκδοσής της.
         
         
            Λουξεμβούργο, 12 Οκτωβρίου 2020.
            
               
                  Για το Συμβούλιο
               
               
                  Ο Πρόεδρος
               
               J. BORRELL FONTELLES
            
         
         
            (1)  Κανονισμός (ΕΟΚ) αριθ. 2112/78 του Συμβουλίου, της 25ης Ιουλίου 1978, περί συνάψεως της τελωνειακής συμβάσεως περί της διεθνούς μεταφοράς εμπορευμάτων βάσει των δελτίων TIR (σύμβαση TIR), η οποία υπεγράφη στη Γενεύη στις 14 Νοεμβρίου 1975 (ΕΕ L 252 της 14.9.1978, σ. 1).
         
            (2)  ΕΕ L 31 της 2.2.1983, σ. 13.
         
            (3)  Απόφαση 2009/477/ΕΚ του Συμβουλίου, της 28ης Μαΐου 2009, η οποία δημοσιεύει σε ενοποιημένη μορφή το κείμενο της Τελωνειακής σύμβασης περί της διεθνούς μεταφοράς εμπορευμάτων βάσει των δελτίων TIR (σύμβαση TIR) που υπεγράφη στη Γενεύη στις 14 Νοεμβρίου 1975, όπως τροποποιήθηκε έκτοτε (ΕΕ L 165 της 26.6.2009, σ. 1).
         
            (4)  Βλέπε έγγραφο ST 10759/20 στον ιστότοπο: http://register.consilium.europa.eu.